‘বাড়ি’ ফিরতে পেরে ট্রাম্প-মাস্ককে ধন্যবাদ জানাচ্ছেন সুনীতারা

ওয়েব ডেস্ক: ‘বন্দিদশা’ কাটিয়ে ন’মাস পর পৃথিবীতে ফিরছেন সুনীতা উইলিয়ামস (Sunita Williams) এবং বুচ উইলমোর (Butch Wilmore)। তাঁদের ফিরিয়ে আনার জন্য পাঠানো মহাকাশযান ক্রিউ-১০ (SpaceX Crew-10) ইতিমধ্যে আন্তর্জাতিক স্পেস স্টেশনে (International Space Station) পৌঁছেও গিয়েছে। আগামী বুধবার ভারতীয় সময় দুপুর ১টা ৩০ মিনিটে এই চার নভোচারীকে নিয়ে পৃথিবীর উদ্দেশে রওনা দেবে স্পেস-এক্সের মহাকাশযান।

‘বাড়ি’ ফিরতে পেরে উচ্ছ্বসিত দুই নভোচর। এক ভিডিও বার্তায় তাঁরা বিশেষভাবে ধন্যবাদ জানিয়েছেন ইলন মাস্ক (Elon Musk) এবং আমেরিকার প্রেসিডেন্ট ডোনাল্ড ট্রাম্পকে (Donald Trump)। সেই ভিডিও এক্স-এ শেয়ার করেছেন মাস্ক। একগাল হাসি নিয়ে সুনীতা বললেন, “খুব শিগগিরই ফিরে আসছি তাই আমাকে বাদ দিয়ে কোনও পরিকল্পনা করবেন না।”

আরও পড়ুন: হামাসের উপর হামলা ব্যাপকতর হবে, জানাল ইজরায়েল

অন্যদিকে উইলমোর বলেন, “শুরুতেই ইলন মাস্কের প্রতি আমাদের শ্রদ্ধার কথা বলব এবং অবশ্যই প্রেসিডেন্ট ডোনাল্ড ট্রাম্পের প্রতি শ্রদ্ধা এবং সাধুবাদ জানাব। তাঁরা যে ওই জায়গায় আছেন তার জন্য আমরা ধন্যবাদ জানাই।”

??
pic.twitter.com/aAkJRKsu1Q

— Elon Musk (@elonmusk) March 16, 2025

প্রসঙ্গত, গত বছরের জুন মাসে বোয়িং স্টারলাইনার মহাকাশযানে করে তাঁরা মহাকাশে যান। আট দিন পরেই তাঁদের পৃথিবীতে ফেরার কথা ছিল। কিন্তু স্টারলাইনারে যান্ত্রিক ত্রুটির কারণে তা সম্ভব হয়নি। ফলে আটদিনের সফর ন’মাসে পরিণত হয়। এবার ইলন মাস্কের সংস্থা স্পেসএক্স-এর মহাকাশযান ক্রিউ-১০ তাঁদের নিয়ে পৃথিবীতে ফিরবে বলে আশা করা হচ্ছে।

এই অভিযানে মহাকাশে পাঠানো হয়েছে আরও চার নভোচারীকে। তাঁরা হলেন- নাসা-র অ্যান ম্যাকলেন ও নিকোল আইয়ার্স, জাপানের মহাকাশ গবেষণা সংস্থার টাকুয়া ওনিশি এবং রাশিয়ার মহাকাশ গবেষণা সংস্থার কিরিল পেশকভ। রবিবার সকাল ১১টা ১০ মিনিট নাগাদ সুনীতা উইলিয়ামস ও বুচ উইলমোর ক্রিউ-১০ মহাকাশযানে ওঠার কথা। তাঁদের সঙ্গে ফিরবেন নাসার নিক হগ ও রাশিয়ার আলেকজান্ডার গর্বুনভ। কিছুদিন আগেই তাঁরা ড্রাগন ক্যাপসুলে করে আইএসএস-এ গিয়েছিলেন।