সুনীতাকে ‘ওয়েলকাম’ করল একঝাঁক ডলফিন! দেখুন অবিশ্বাস্য ভিডিও

ওয়েব ডেস্ক: বহু বাধা পেরিয়ে পৃথিবীতে ফিরলেন সুনীতা উইলিয়ামস (Sunita Williams) ও বুচ উইলমোর (Butch Wilmore)। তাঁরা যাতে নিরাপদে বাড়ি ফিরতে পারেন, তাঁর জন্য নাসা-র (NASA) পাশাপাশি অপেক্ষা করছিল গোটা বিশ্ব। কোটি কোটি মানুষ এই ঐতিহাসিক মুহূর্তের সাক্ষী হতে চেয়েছিলেন। কিন্তু শুধু মানুষ নয়, সুনীতা ও বুচকে স্বাগত জানানোর আয়োজনে যেন সামিল হয়ে গেল প্রকৃতিও (Nature)! ফ্লোরিডার সমুদ্রে তাঁদের মহাকাশযান ‘ড্রাগন ফ্রিডম’-এর অবতরণের সময়ই হাজির হয়েছিল একঝাঁক ডলফিন (Dolphin)। আর এই দৃশ্য অবাক করেছে সবাইকে।

বুধবার ভারতীয় সময় ভোর ৩:২৭ মিনিটে ইলন মাস্কের সংস্থা স্পেসএক্সের মহাকাশযান ‘ড্রাগন ফ্রিডম’ সুনীতা ও বুচকে নিয়ে ফ্লোরিডার সমুদ্রে অবতরণ করে। তাঁদের উদ্ধারের জন্য আগেই তৈরি ছিল মার্কিন নৌবাহিনীর জাহাজ। নির্ধারিত পরিকল্পনা অনুযায়ী, মহাকাশযানটি নিরাপদে জলে নামার পর উদ্ধারকারীরা দ্রুত অভিযান শুরু করেন। কিন্তু সেই সময় ঘটে এই অবিশ্বাস্য ঘটনা।

আরও পড়ুন: গণেশ মূর্তি নিয়েই মহাকাশে ৯মাস কাটালেন সুনীতা!

এই বিরল মুহূর্তের ভিডিও (Viral Video) ইতিমধ্যেই ছড়িয়ে পড়েছে বিভিন্ন সোশ্যাল মিডিয়া প্ল্যাটফর্মে। ভাইরাল হওয়া ভিডিওতে দেখা যাচ্ছে, ফ্লোরিডার সমুদ্রে ভাসমান মহাকাশযানটির চারপাশে চক্কর কাটছে উদ্ধারকারী বোট। সেইসঙ্গে সমুদ্রে ভেসে উঠছে বেশ কয়েকটি ডলফিন, যেগুলি ক্যাপসুলের চারদিকে ঘুরতে থাকে। যেন তারাও দুই মহাকাশচারীর ফেরার অপেক্ষায় ছিল! নেটিজেনরা এই দৃশ্যকে প্রকৃতির অপূর্ব স্বাগত বার্তা বলেও ব্যাখ্যা করেছেন।

A pod of dolphins is assisting in the NASA / SpaceX Crew-9 recovery ?? pic.twitter.com/pKhQZkBM7F

— Owen Sparks (@OwenSparks_) March 18, 2025

এদিকে সুনীতা উইলিয়ামস ও বুচ উইলমোর সফলভাবে পৃথিবীতে ফেরার পর তাঁদের নিয়ে যাওয়া হয়েছে হিউস্টনের জনসন স্পেস সেন্টারে। সেখানকার ক্রু-কোয়ার্টারেই আপাতত তাঁদের পর্যবেক্ষণে রাখা হয়েছে। মহাকাশ থেকে প্রত্যাবর্তন করা সকলের জন্যই এটি একটি গুরুত্বপূর্ণ পর্যায়, যেখানে তাঁদের শারীরিক ও মানসিক অবস্থা পর্যবেক্ষণ করা হয়।