সুনীতাকে চিঠি, ভারতে আমন্ত্রণ জানিয়ে তাঁকে আর কী লিখলেন মোদি?

ওয়েব ডেস্ক: আট দিনের অভিযান গড়িয়েছে ন’মাসে। আন্তর্জাতিক স্পেস স্টেশনে (International Space Station) আটকে পড়েছিলেন ভারতীয় বংশোদ্ভূত মহাকাশচারী সুনীতা উইলিয়ামস (Sunita Williams) এবং তাঁর সহকর্মী বুচ উইলমোর (Butch Wilmore)। তবে তাঁদের এই সফর শেষ হতে চলেছে আর কয়েকঘন্টা পরেই। দীর্ঘ অপেক্ষার পর ফ্যালকন-৯ ক্যাপসুলের মাধ্যমে তাঁদের পৃথিবীতে ফেরানো হচ্ছে। ভারতীয় সময় বুধবার রাত প্রায় সাড়ে তিনটের দিকে ফ্লোরিডার উপকূলে তাঁদের অবতরণের কথা রয়েছে।

সুনীতা উইলিয়ামসের এই ফিরে আসার মুহূর্তে তাঁকে বিশেষ বার্তা পাঠিয়েছেন ভারতের প্রধানমন্ত্রী নরেন্দ্র মোদি (Narendra Modi)। কেন্দ্রীয় মন্ত্রী জিতেন্দ্র সিং মঙ্গলবার সোশ্যাল মিডিয়ায় প্রধানমন্ত্রীর চিঠিটি শেয়ার করেন। মোদি তাঁর বার্তায় বলেন, “তুমি যত দূরেই থাকো না কেন, ভারতের হৃদয়ের খুব কাছেই থাকবে। আমাদের অন্যতম বর্ণময় কন্যাকে দেশে আমন্ত্রণ জানাতে পারলে গর্বিত হব। ১৪০ কোটি ভারতীয় তোমার সাফল্যে গর্বিত।” একইসঙ্গে ২০১৬ সালে সুনীতার সঙ্গে সাক্ষাতের কথা মনে করেন মোদি।

As the whole world waits, with abated breath, for the safe return of Sunita Williams, this is how PM Sh @narendramodi expressed his concern for this daughter of India.
“Even though you are thousands of miles away, you remain close to our hearts,” says PM Sh Narendra Modi’s… pic.twitter.com/MpsEyxAOU9

— Dr Jitendra Singh (@DrJitendraSingh) March 18, 2025

আরও পড়ুন: ‘বাড়ি’ ফিরতে পেরে ট্রাম্প-মাস্ককে ধন্যবাদ জানাচ্ছেন সুনীতারা

উল্লেখ্য, ২০২৪ সালের জুন মাসে আট দিনের জন্য মহাকাশ অভিযানে গিয়েছিলেন সুনীতা উইলিয়ামস ও বুচ উইলমোর। কিন্তু তাঁদের মহাকাশযান বোয়িং স্টারলাইনারে যান্ত্রিক ত্রুটি দেখা দেওয়ায় ফেরার পরিকল্পনা বারবার পিছিয়ে যায়। অবশেষে, টানা নয় মাস মহাকাশ স্টেশনে থাকার পর, স্পেসএক্সের ড্রাগন ক্যাপসুলের সাহায্যে তাঁদের ফেরানো হচ্ছে।

নাসার (NASA) তথ্য অনুযায়ী, মঙ্গলবার রাত ৯টা ১১ মিনিটে অর্থাৎ, ভারতীয় সময় রাত ২টা ৪১ মিনিটে পৃথিবীর কক্ষপথে প্রবেশ করবে তাঁদের ক্যাপসুল। এরপর ধীরে ধীরে পৃথিবীর দিকে নামতে থাকবে। অবশেষে রাত ৯টা ৫৭ মিনিট অর্থাৎ, ভারতীয় সময় রাত ৩টা ২৭ নাগাদ ফ্লোরিডার উপকূলে সাগরে অবতরণ করার কথা রয়েছে। এই দীর্ঘ যাত্রার পর তাঁরা সুস্থভাবে পৃথিবীতে ফিরলে, এটি হবে মহাকাশ অভিযানের ইতিহাসে আরেকটি গুরুত্বপূর্ণ অধ্যায়।